
Elérhetőek a Nemzeti Élelmiszerlánc-biztonsági Hivatal (Nébih) 2022 és 2025 között végzett növényvédőszer-maradék vizsgálatainak összefoglaló eredményei. Az adatok közzétételével a hivatal célja, hogy a kutatók, a szakemberek és maguk a fogyasztók is hiteles, naprakész információkhoz juthassanak a növényi és állati eredetű élelmiszerek biztonságáról.
Az Európai Unió közös mintavételei mellett a Nébih önálló hazai mintavételi tervet is készít, amelyek alapján laboratóriumi vizsgálatok történnek. A hatóság célja, hogy a vizsgálati eredményeket minden érdeklődővel és kutatóval megossza, elősegítve ezzel, hogy a fogyasztók hiteles információk alapján hozhassanak tudatos döntéseket a növényi és állati eredetű élelmiszerek kiválasztásakor.
 
A közzétett táblázat tartalmazza a 2022-2025 között végzett laboratóriumi vizsgálatok összesített eredményeit, kiemelve azon eseteket, mikor a mért értékek meghaladták a jogszabályban rögzített határértékeket, és így a Nébih hatósági eljárás indítását kezdeményezte. A táblázat tartalmazza azon mérési eredményeket is, amelyek a vizsgált anyagtípusban nem érték el a megadott határértékeket. Továbbá olyan esetekről is elérhetőek adatok, amikor a mért paraméter szintje nem érte el a kimutatási határt (KH) – vagyis azt a legkisebb mennyiséget, amely alapján a vizsgált komponens jelenléte még megbízhatóan igazolható. 
Az eredmények – forrásmegjelölés mellett – szabadon felhasználhatóak. 

